**РАБОТНИК ЗАГИВА ПРИ ДЕМОНТАЖ НА КЛИМАТИЧНО ТЯЛО**

**I. Обстоятелства**

Пострадалият и негов колега - сервизни техници, са имали за задача да демонтират две климатични машини, монтирани на третия етаж на административна сграда. След демонтажа на първия климатик започват работа по демонтажа на втория, но срещат затруднения, поради това, че заради повреда в механизма не може да се отвори крилото на прозореца. Това налага да се свали стъклопакетът от неотваряемия прозорец. Пострадалият и неговият колега, след като разкачат тръбите от външното тяло, започват демонтажа на вътрешното. За около не повече от 3 – 4 минути единият от работниците отива в съседно помещение и след неговото връщане вижда, че пострадалият не е в стаята. Поглежда през прозореца и го вижда да лежи безжизнен на земята.

Пристигналият лекарски екип установява смъртта на лицето.

**II. Причини за злополуката, нарушени нормативни актове и лица, допуснали нарушения:**

1. При преглед на оценката на риска се установи, че е идентифицирана опасност от падане от височина. Като препоръки са дадени само обезопасяване на работното място с подходящи ограждения /парапети/, ползване на стълби и скеле, които не са относими при демонтаж на климатик през прозорец. От това следва, че при идентифициране на опасността „падане от височина” не са включени всички аспекти на дейността, извършвана от сервизните техници; не са отчетени необичайни операции по време на работа; не са отчетени непланирани, но предвидими събития, в нарушение на чл. 3, т. 1, т. 5 и т. 7, във връзка с чл. 16, ал. 1, т. 2, б.а), б.б) и б.в) от Наредба №5 за реда, начина и периодичността на извършване на оценка на риска (ДВ, бр. 47/1999 г.).

2. При преглед на представените документи се установи, че няма правила и инструкции за безопасна работа за монтаж/демонтаж на климатик (например – какви са начините за безопасно изпълнение на задачата; сервизният екип как да избере най-безопасния начин за извършваната дейност и съответните изисквания за безопасна работа, които следва да се спазват при изпълнението). Според дадените обяснения от мениджъра на сервиза, демонтажът на външно тяло на климатик може да се извършва по няколко начина: „Демонтиране на тялото от стълба, демонтиране на тялото от въже, спуснато от покрива, и демонтиране на тялото през прозореца, находящ се на сградата. Сервизният екип избира начина на действие след оглед и преценка на място”. В тази връзка е нарушен чл. 13, ал. 5, във връзка с чл. 14, ал. 3 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ, бр. 102 от 2009 г.), във връзка с чл. 19, ал. 1 от Наредба №2 за минималните изисквания за здравословни и безопасни условия на труд при извършване на строителни и монтажни работи (ДВ бр. 37/2004 г., посл. попр. и доп. ДВ бр.3/2009 г.).

3. Не е спазено изискването да се провежда ежедневен инструктаж по безопасност и здраве при работа на лицата, работещи пряко в дейности с висок производствен риск. Част от дейността на фирмата е монтаж на климатична, вентилационна, отоплителна и хладилна техника и инсталация. В длъжностната характеристика на сервизните техници е включено задължение да се работи съвместно с подизпълнители при извършване на строително-монтажни работи, както и работа на значителна височина. В тази връзка е нарушен на чл. 15, ал. 1 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ, бр. 102 от 2009 г.).

4. В програмата за провеждане на начален инструктаж по безопасност и здраве при работа не са разработени въпросите, свързани с: характера на производство; правила за организация на работата в предприятието и на работните места; опасностите и рисковете, произтичащи от използваното работно оборудване, фактори на работната среда и технологичния процес и др.; причини и характер на най-често допуснати трудови злополуки; примери за допускани грешки и нарушения и др., в нарушение на чл. 12, ал. 2, т. 1, т. 2 и т. 3 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (ДВ, бр.102 от 2009 г.).

5. Работодателят не е предоставил на работещите или на техните представители информация за рисковете за здравето и безопасността им, както и за мерките, които се предприемат за отстраняването, намаляването или контролирането на тези рискове, в нарушение на чл. 19, ал. 1 от Закона за здравословни и безопасни условия на труд (ДВ, бр. 124/1997 г., посл. изм. доп. ДВ, бр. 27/2014 г.).

6. Работодателят не е информирал предварително работещите за рисковете, от които ги защитават предоставените от него лични предпазни средства, в нарушение на чл. 12 от Наредба №3 за минималните изисквания за безопасност и опазване на здравето на работещите при използване на лични предпазни средства на работното място /ДВ, бр.46 от 2001 г./

7. От горепосочените нарушения следва, че при осъществяване на дейността за осигуряване на здравословни и безопасни условия на труд работодателят не е осигурил ефективен контрол за извършване на работата без риск за здравето и по безопасен начин за работещите при демонтаж на климатици, като е допуснал извършване на дейност по начин, застрашаващ живота на работещите, в нарушение на чл. 16, ал. 1, т. 6 от Закона за здравословни и безопасни условия на труд (ДВ бр.124/1997 г., посл. изм. и доп. ДВ бр.27/2014 г.).

По време на проверката са констатирани и други нарушения на трудовото законодателство, които нямат отношение към трудовата злополука.

**III. Предприети мерки:**

Приложени са принудителни административни мерки за всички констатирани нарушения.

За установените в т. 1 и т. 2 нарушения е потърсена административнонаказателна отговорност на работодателя.